CELEX: 32017R0324
Language: mt
Date: 2017-02-24 00:00:00
Title: Regolament tal-Kummissjoni (UE) 2017/324 tal-24 ta' Frar 2017 li jemenda l-Anness tar-Regolament (UE) Nru 231/2012 li jistabbilixxi l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008 tal-Parlament Ewropew u tal-Kunsill, fir-rigward tal-ispeċifikazzjonijiet għall-kopolimeru metakrilat bażiku (E 1205) (Test b'rilevanza għaż-ŻEE. )

25.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 49/4
            
         REGOLAMENT TAL-KUMMISSJONI (UE) 2017/324
   tal-24 ta' Frar 2017
   li jemenda l-Anness tar-Regolament (UE) Nru 231/2012 li jistabbilixxi l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008 tal-Parlament Ewropew u tal-Kunsill, fir-rigward tal-ispeċifikazzjonijiet għall-kopolimeru metakrilat bażiku (E 1205)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 14 tiegħu,
   Wara li kkunsidrat ir-Regolament (KE) Nru 1331/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi proċedura ta' awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2), u b'mod partikolari l-Artikolu 7(5) tiegħu,
   Billi:
   
               (1)
            
            
               Ir-Regolament tal-Kummissjoni (UE) Nru 231/2012 (3) jistabbilixxi l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008.
            
         
               (2)
            
            
               Dawk l-ispeċifikazzjonijiet jistgħu jiġu aġġornati skont il-proċedura komuni msemmija fl-Artikolu 3(1) tar-Regolament (KE) Nru 1331/2008, kemm b'inizjattiva tal-Kummissjoni jew inkella wara talba.
            
         
               (3)
            
            
               Fil-21 ta' Novembru 2014, tressqet applikazzjoni għall-emenda ta' speċifikazzjonijiet li jikkonċernaw l-addittiv tal-ikel kopolimeru metakrilat bażiku (E 1205). L-applikazzjoni saret disponibbli għall-Istati Membri skont l-Artikolu 4 tar-Regolament (KE) Nru 1331/2008.
            
         
               (4)
            
            
               L-applikant talab biex tiġi emendata d-definizzjoni tal-addittiv tal-ikel fir-rigward tad-deskrizzjoni qasira tal-proċess ta' manifattura minħabba l-modernizzazzjoni tal-proċess ta' manifattura. Wara reviżjoni bir-reqqa tad-daqs tal-partiċelli fl-ispeċifikazzjoni attwali, l-applikant talab bidla fid-daqs tal-partiċelli tat-trab.
            
         
               (5)
            
            
               L-Awtorità Ewropea dwar is-Sigurtà fl-Ikel (“l-Awtorità”) adottat opinjoni dwar is-sikurezza tal-emenda proposta tal-ispeċifikazzjonijiet għall-kopolimeru metakrilat bażiku (E 1205) bħala addittiv tal-ikel (4). Abbażi tad-dejta pprovduta mill-applikant u filwaqt li qieset l-evalwazzjoni oriġinali tas-sustanza fl-2010 (5), l-Awtorità kkonkludiet li l-emendi proposti għall-ispeċifikazzjonijiet tal-addittiv tal-ikel kopolimeru metakrilat bażiku (E 1205) mhumiex ta' tħassib għas-sikurezza.
            
         
               (6)
            
            
               Għaldaqstant ir-Regolament (UE) Nru 231/2012 għandu jiġi emendat skont dan.
            
         
               (7)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness tar-Regolament (UE) Nru 231/2012 huwa emendat skont l-Anness ta' dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-24 ta' Frar 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 31.12.2008, p. 16.
   
      (2)  ĠU L 354, 31.12.2008, p. 1.
   
      (3)  Ir-Regolament tal-Kummissjoni (UE) Nru 231/2012 tad-9 ta' Marzu 2012 li jistabbilixxi l-ispeċifikazzjonijiet għall-addittivi tal-ikel elenkati fl-Annessi II u III tar-Regolament (KE) Nru 1333/2008 tal-Parlament Ewropew u tal-Kunsill (ĠU L 83, 22.3.2012, p. 1).
   
      (4)  EFSA Journal 2016;14(5):4490 p. 13.
   
      (5)  EFSA Journal 2010;8(2):1513, p. 23.
   
      ANNESS
      Fl-Anness tar-Regolament (UE) Nru 231/2012, l-entrati għall-addittiv tal-ikel E 1205 kopolimeru metakrilat bażiku huma emendati kif ġej:
      
                  (1)
               
               
                  L-entrata għad-definizzjoni qed tinbidel b'dan li ġej:
                  
                              “Definizzjoni
                              
                           
                           
                              Il-kopolimeru metakrilat bażiku jiġi mmanifatturat mill-polimerizzazzjoni termika kkontrollata tal-monomeri tal-metakrilat metiliku, il-metakrilat butiliku u l-metakrilat dimetilamminoetiliku (maħlula fil-propan-2-ol) bl-użu ta' sistema donor initiator tar-radikali ħielsa. Merkaptan alkiliku jintuża bħala aġent li jimmodifika l-katina. Is-soluzzjoni tal-polimeru hija estruża u granulata f'vakwu biex jitneħħewlha l-komponenti volatili residwi. Il-granuli li jirriżultaw jitqiegħdu fis-suq hekk jew isirilhom stadju tat-tħin (il-mikronizzazzjoni).”
                           
                        
            
                  (2)
               
               
                  L-entrata għad-daqs tal-partiċella qed tinbidel b'dan li ġej:
                  
                              “Id-daqs tal-partiċella tat-trab (meta jintuża jifforma rita)
                           
                           
                              < 50 μm mill-inqas 95 %
                              < 20 μm mill-inqas 50 %
                              < 3 μm mhux aktar minn 10 %”